PAGE  
2




PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  4 iunie 2007               

Pl-x  404 /2007                      


A V I Z

                   asupra propunerii legislative pentru modificarea şi completarea

             Legii nr.7/2006 privind statutul funcţionarului public parlamentar
              În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă pentru modificarea şi completarea Legii nr.7/2006 privind statutul funcţionarului public parlamentar, iniţiată de domnul deputat Marton Arpad, trimisă cu adresa nr. Pl-x  404 din 28 mai  2007  şi înregistrată cu nr.31/649 din 29 mai 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
               Senatul, în calitate de primă Cameră sesizată, a respins propunerea legislativă, în şedinţa din 23 mai 2007.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 4 iunie 2007.

 Membrii comisiei au examinat propunerea legislativă supusă avizării, expunerea de motive, avizul favorabil, cu unele observaţii şi propuneri, al Consiliului Legislativ, nr.1806 din 27.12.2006 şi punctul de vedere al Guvernului trimis cu adresa nr.330/DRP din 26.01.2007, prin care  susţine adoptarea acestei iniţiative legislative, cu observaţii.
Propunerea legislativă are ca obiect de reglementare completarea Legii nr.7/2006 privind statutul funcţionarului public parlamentar, prin introducerea unor prevederi speciale referitoare la funcţionarii publici parlamentari care îşi desfăşoară activitatea la grupurile parlamentare, la cabinetele membrilor Biroului permanent sau la cabinetele liderilor grupurilor parlamentare, în sensul :
- exceptării acestei categorii de funcţionari publici parlamentari de la dispoziţiile privind condiţiile de studii şi vechime în specialitate, precum şi de la condiţia de a promova concursul sau examenul pentru ocuparea funcţiei publice (pct. 1, 2 şi 3 din propunerea legislativă, în special prin introducerea alin.(11) la art. 11 care prevede că lit. e) şi i) ce reglementează îndeplinirea unor astfel de condiţii, nu sunt aplicabile acestei categorii de funcţionari publici parlamentari);
-  posibilităţii de a participa la activităţi politice în timpul programului de lucru, iniţiativa legislativă instituind o normă prin care se propune ca acestei categorii de funcţionari publici să nu i se  aplice prevederile art. 46 alin.(1), potrivit căruia „funcţionarii publici parlamentari au obligaţia ca, în exercitarea atribuţiilor ce le revin, să nu favorizeze vreun partid politic şi să nu participe la activităţi politice în timpul programului de lucru”. 
-  exceptării de la interdicţia de a face parte din asociaţii interzise de lege şi de a participa la manifestări politice şi sindicale ilegale, prin norma de la pct. 5 prin care se dispune neaplicarea prevederilor art.46 alin.(2) din lege, potrivit căruia „funcţionarilor  publici parlamentari le este interzis să facă parte din asociaţii interzise de lege şi să  participe la manifestări politice şi sindicale ilegale”.
               În urma dezbaterilor, Comisia juridică, de disciplină şi imunităţi a hotărât, cu majoritate de voturi (2 voturi împotrivă), avizarea negativă  a  propunerii legislative, întrucât prin adoptarea soluţiilor propuse s-ar institui un regim preferenţial al acestei categorii de funcţionari publici parlamentari faţă de alte categorii de funcţionari publici, cât şi un regim discriminatoriu între diferitele categorii de funcţionari publici parlamentari, încălcându-se astfel principiul constituţional al egalităţii.
               De asemenea, propunerile formulate derogă de la cadrul constituţional şi exced dispoziţiilor comune în materie prevăzute de Legea nr.188/1999 privind Statutul funcţionarilor publici, care stabileşte fără echivoc, faptul că funcţionarii publici au obligaţia ca în exercitarea atribuţiilor ce le revin să se abţină de la exprimarea sau manifestarea publică a convingerilor lor politice, să nu favorizeze vreun partid politic şi să nu participe la activităţi politice în timpul programului de lucru.
              Curtea Constituţională, în deplin acord cu jurisprudenţa Curţii Europene a Drepturilor Omului, s-a pronunţat în mod constant, în sensul că orice diferenţă de tratament făcută de stat între persoane aflate în situaţii similare, trebuie să-şi găsească o justificare obiectivă şi rezonabilă, pentru a nu se aduce atingere principiului nediscriminării, menţionat în Convenţia pentru apărarea drepturilor omului şi a libertăţilor fundamentale.
             În raport de obiectul şi conţinutul reglementării,  propunerea legislativă  face parte din categoria legilor organice.
             Anexăm  amendamentul depus la Comisia juridică de domnul deputat Octavian Ştireanu.
                                 PREŞEDINTE,                               SECRETAR,

                                 Sergiu ANDON                              George BĂEŞU
     Consilier,
     C. Păduroiu

